《谒韩祠》
宋代·陈知柔

斯文何罪窜南荒，来谒孤祠泪数行。
恐有遗书藏坏壁，岂无哀赋吊沅湘。
精神不受氛烟蔽，道义长涵日月光。
西壁萧萧香火冷，何人能与作堂皇。

作者简介：（?—1184）宋泉州永春人，字体仁，号休斋，一号弱翁。高宗绍兴十二年进士。授台州判官。历知循州、贺州。与秦桧子秦熺同榜进士，桧当轴，同年多以攀援致通显，知柔独不阿附。解官归，主管冲祐观。有《易本旨》、《春秋义例》、《易大传》、《易图》、《诗声谱》、《论语后传》等。